ET Euroopa Liidu Teataja C 205/7

Avaliku teenindamise kohustus

(2007/C 205/05)

Soome riik (transpordi- ja sideministeerium) on vastavalt nõukogu 23. juuli 1992. aasta määruse (EMÜ) nr 2408/92 (ühenduse lennuettevõtjate juurdepääsu kohta ühendusesisestele lennuliinidele) (1) artikli 4 lõike 1 punktile a otsustanud muuta regulaarlennuliine käsitleva avaliku teenindamise kohustusi. Kõnealuse avaliku teenindamise kohustus on avaldatud Euroopa Liidu Teatajas C 144, 20. juuni 2006. Muudetud avaliku teenindamise kohustus jõustub pärast selle avaldamist Euroopa Liidu Teatajas. Kohustus on seotud regulaarlendudega Helsinkist Savonlinna ajavahemikul 1. oktoober 2007 kuni 30. september 2010.

Helsinki-Savonlinna liini avaliku teenindamise kohustuse nõuded on järgmised.

Minimaalne lennuühenduste arv

Minimaalne lendude arv Helsinki ja Savonlinna vahel peab olema kolm edasi-tagasi lendu tööpäevadel esmaspäevast reedeni, välja arvatud argipäevale langevad pühad ja tavalised puhkepäevad.

Sõiduplaani võib muuta vastavalt nõudlusele suvepuhkuste ning jõulude ja muude pühadega seotud puhkepäevade ajal. Kohustus ei kehti ajavahemikul 4. juuli kuni 2. august 2008, 3. juuli kuni 1. august 2009 ja 2. juuli kuni 31. juuli 2010.

Kohtade arv

Lennukis peab olema piisavalt kohti, et vastata reisijate vajadustele. Lendude keskmine täituvus kuus ei tohi ületada 80 %.

Pagasi- ja lastimahutavus täislastiga lennukis ja normaalsete ilmastikuolude korral peab ühe reisija kohta olema 8 kg käsipagasina ja vähemalt 20 kg pagasiruumi paigutatava pagasina.

Piletite hinnad ja piletimüük

Savonlinna ja Helsinki vaheline ühesuunapilet võib koos kõigi lõivude ja maksudega maksta maksimaalselt 190. Vähemalt 40 % pakutavatest piletitest peavad moodustama odavamad piletiliigid.

Lennuettevõtja peab sõlmima avaliku teenindamise kohustusega liini hõlmava lennuettevõtjate ühistegevuse kokkuleppe vähemalt ühe sellise lennuettevõtjaga, kes pakub lennuteenuseid Helsinki-Vantaa lennujaamas. Lennuettevõtjate ühistegevuse kokkuleppes peavad olema samad või sarnased tingimused ja liini lendude eest võetavate hindade suhtes tuleb kohaldada rahvusvaheliste eeskirjade kohast proportsionaalset süsteemi. Lennuettevõtja peab sõlmima lennuettevõtjate ühistegevuse kokkuleppe kõigi lepingut sõlmida soovivate Helsinki-Vantaa lennujaamas lennuteenuseid pakkuvate lennuettevõtjatega samadel või sarnastel tingimustel. Transpordi- ja sideministeeriumil on õigus saada ettevõtjalt kontrollimiseks vajalikud lennuettevõtjate ühistegevuse lepingud ja nende tingimusi käsitlevad andmed.

Lennuettevõtja peab kasutama rahvusvahelist Soomes kehtivat kohtade ettetellimise ja piletimüügisüsteemi ning IATA lennuettevõtjate ühistegevuse lepingut, sealhulgas edasisõiduvõimaluste hindade arvestamise ja pagasi edasise registreerimise puhul. Andmed piletite hindade ja lendude sõiduplaani kohta peavad olema rahvusvahelises kohtade ettetellimise ja piletimüügisüsteemis.

Lennuettevõtjal peab olema vähemalt ühe Helsinki-Vantaa lennujaamast välismaa sihtpunktidesse lendava firmaga koostööleping edasisõiduvõimaluste hindade arvestamise üle.

Lennureiside müümisel tuleb kasutada vähemalt üht arvutipõhist ettetellimissüsteemi.

Teenindamise järjepidevus

Ülalmainitud avaliku teenindamise kohustuste eiramine kõnealustel lennuliinidel lennuliiklusega tegelemisel võib kaasa tuua haldus- või kohtuliku karistuse.

Lennuettevõtjad, kes kavatsevad lõpetada regulaarlennuteenuse pakkumise sellel lennuliinil, peavad sellest teatama Soome lennuametile vähemalt kuus kuud enne lennuliikluse lõpetamist.

Tegutsemispuudega isikute võimalused teenust kasutada

Lennuettevõtja peab tagama, et tegutsemispuudega isikute vajadused oleksid vajalikul määral arvesse võetud.

(1) EÜT L 240, 24.9.1992, lk 8.